section_heading: Stadioni
paragraph_text: Stadion Kantrida svoje prve dane bilježi još davne 1913. godine gdje je prvo igralište propisanih dimenzija izgradio sušački klub Victoria. Za vrijeme Drugog svjetskog rata stadion je oštećen te, nakon što je pod novim brendom Kvarner klub odigrao na njemu cijelu prvu polovicu prve sezone u jugoslavenskom prvenstvu, stadion kreće u obnovu. Klub za to vrijeme igra na obnovljenim CSR Belveder (u gradu poznatiji kao Campetto Cellini) do povratka na Kantridu 1951. godine. Stadion Kantrida se ponovo obnavlja pri povratku kluba u Prvu Jugoslavensku nogometnu ligu 1958. godine, i do tada zemljani teren dobiva travnati pokrivač. Sredinom 1960-ih godina uz postojeću tribinu dograđena je i produžena nova betonska tribina u smjeru zapada. Kasnijom dogradnjom istočne strane i detaljnom rekonstrukcijom atletske staze, koja je u to doba dobila najmoderniju tartansku podlogu, 1970-ih je godina nastavljeno moderniziranje i uređivanje stadiona. U toj etapi završena je dogradnja visokih tribina na polukružnim dijelovima istočne i zapadne strane stadiona čime je dobio sadašnji izgled.